Gaprindaixvili va perdre finalment el títol el 1978 contra la jove Maia Txiburdanidze (que llavors tenia 17 anys, i fou la campiona mundial més jove de la història), qui va conservar el títol fins al 1991, any en què el va perdre a favor de la xinesa Xie Jun. De les tres germanes Polgár (Zsuzsa, Judit i Zsofia), les quals jugaven principalment i de forma gairebé única torneigs absoluts, només na Zsuzsa va participar en la competició pel títol mundial femení, i el va guanyar el 1996. Zsuzsa Polgár però, no va defensar el seu títol el 1999 a causa de la seva controvèrsia amb la FIDE, i aquell any el títol es va disputar entre Xie Jun i Alissa Gal·liàmova, i fou guanyat per la primera.